Sculptura "Hidra" de Costin Ioniţă, care a fost de curând expusă la Iaşi şi vandalizată de locuitori, una dintre piesele centrale ale evenimentului "Luna Sculptorilor Români", este scoasă la licitaţie în 28 martie, anunţă casa Artmark, potrivit Antena 3 CNN. Iată cât valorează!
Cu cât se vinde sculptura "Hidra", opera românului Costin Ioniță
Potrivit casei de licitații, "Hidra" este estimată la 5.000 - 10.000 de euro.
Expoziţia, care se desfășoară în perioada 12 - 28 martie și este dedicată primei Licitaţii de Sculptură de anul acesta, cuprinde opere de Oscar Han, Ion Jalea, Mac Constantinescu, Romul Ladea, cât şi lucrări ale unor importanţi reprezentanţi postmoderni şi contemporani - Paul Neagu, George Apostu, Aurel Vlad, Napoleon Tiron, Ion Irimescu, a fost deschisă la Palatul Cesianu-Racoviţă. Din expoziţie fac parte şi mai tinerii artişti Lucian Smău, Daniel Rădulescu sau Costin Ioniţă, potrivit Antena 3 CNN.
Prima dată în fața publicului în anul 2012, pe soclul pe care s-a aflat statuia lui Lenin în fosta Piață a Scânteii – actuala Piață a Presei Libere, "Hidra" sculptorului Costin Ioniță, asemuită cu "un balaur cu șapte capete", reprezintă o critică a clasei politice, după cum a mărturisit chiar artistul.
"Ideea lucrării este că, până la urmă, clasa politică s-a schimbat doar la faţă, dar în esenţă este aceeaşi. E o temă care reprezintă politica postdecembristă. De ce Hidra? Pentru că Hidra este monstrul mitologic cu sânge otrăvit și posibilități de regenerare infinite. Cele șapte capete ale Hidrei au forma unor trandafiri ce răsar din trupul decapitat al statuii lui Lenin. Lucrarea a făcut parte din Proiect 1990 și a fost expusă prima dată chiar pe soclul statuii lui Lenin din Piața Presei Libere", a explicat Costin Ioniţă, potrivit sursei citate mai sus.
Sculptura "Hidra", vandalizată și confundată cu un demon de bătrânii din Iași
Lucrarea, reprezentată printr-un mănunchi de şapte plante carnivore care cresc direct din corpul lui Lenin, reprezintă o metaforă artistică care poate trezi reacții surprinzătoare și controverse. Așa s-a întâmplat şi anul acesta, când sculptura a revenit în faţa marelui public în luna februarie, într-o expoziţie organizată la Iaşi, în cadrul proiectului "Luna Sculptorilor Români".
Confundată cu un demon, "Hidra" sculptorului Costin Ioniță a fost vandalizată de o femeie, care a lovit lucrarea cu pumnii și cu picioarele. Între timp, alții au spus că se tem de ea și că o ocolesc, argumentând că "sperie copiii".